Formandens beretning 2014

Den 26. oktober 2014 udkom de sidste 3 bind af den danske nyoversættelse af *På sporet af den tabte tid*. Det var der naturligvis grund til at fejre, og fejret det blev der! Allerede den 28. oktober læste Michael Moritzen op af den spritny oversættelse på Louisiana. På bogmessen i begyndelsen af november var det et stolt forlag, der kunne præsentere hele det samlede værk. Sammen med værket er der udgivet et résumé- og registerbind ”Et overblik” der giver nye, såvel som garvede læsere af Proust, et overblik over handling, steder og personer i værket.

Den 17. december dannede den franske ambassade rammen om årets sidste fejring med en dramatisk og humoristisk oplæsning på fransk af selskabets protektor Prins Henrik og Josefine Klougart i en mere afdæmpet version på dansk. Naturligvis blev der efterfølgende serveret madeleine kager og lindeblomst te. Synd at ikke alle vore trofaste medlemmer fik mulighed for at deltage i dette festlige arrangement!

I sensommeren deltog jeg i en velbesøgt litterær salon ved Vild Med Ord festivalen i Århus med oplæsning ved Jacob Ulrich og foredrag ved Steen Klitgård Poulsen. Dygtige unge musikere fra Århus Musikkonservatorium spillede bl.a. *’Vinteuils sonate’.*

Det danske Proust-selskab ydede økonomisk støtte til festlighederne i forbindelse med udgivelsen af de sidste 3 bind af *På sporet af den tabte tid* samt til afholdelsen af den litterære salon i Århus.

Bulletin # 9 med titlen Intertekstualitet, redigeret af Leif Hasle og Jørn Boisen, blev delt ud til medlemmerne på salonen den 7. december. Bulletinen blev udgivet med støtte fra Velux- og Augustinusfondene.

På bestyrelsens vegne vil jeg gerne takke medlemmerne for det trofaste fremmøde til vore 10 velbesøgte saloner i 2014. Det er en glæde at konstatere at medlemstallet i 2014 holder det samme gode niveau som i 2013.

Årets oplæsere og foredragsholdere finder I på hjemmesiden og i bulletin # 9.

Vi skal i år tage afsked med to bestyrelsesmedlemmer, som begge har været med til at sætte deres præg på selskabet og som hver i sær har ydet en særlig indsats.

Birgitte Løye har varetaget sekretærfunktionen med kontakt til nye medlemmer og udsendelse af årsprogram til de af vore medlemmer der ikke har internet. Desuden har hun været tovholder for den ene af vore to læsegrupper.

Bente Ben-Hamadou overtog kassererfunktionen efter Helga Schmidt og påtog sig efterfølgende web-redaktionen. Hun har lagt et stort arbejde i vores hjemmeside.

På bestyrelsens vegne vil jeg gerne takke jer for en god indsats og for hver især at have bidraget til at vi har kunnet afholde så mange gode saloner og udgive en årlig bulletin.

På grund af vakance har bestyrelsen i 2014 suppleret sig med Louise Svanholm.

Efter 6 år som formand for selskabet træder jeg nu tilbage og giver stafetten videre. Jeg vil gerne benytte lejligheden til at takke bestyrelsens medlemmer for det gode og inspirerende samarbejde, som vi har haft. Jeg vil ønske Jer al mulig held og lykke med det videre arbejde for selskabet. Tak også til de medlemmer, som jeg har mødt og fået mangen en god snak med. Det har været et privilegium at være formand for Det danske Proust-selskab og selvom der er andre spændende opgaver, der venter, så er det med vemod at jeg forlader bestyrelsen.

Tak for ordet.